Eskom se groenkragplanne gestuitArgieffoto Die Nasionale Unie van Metaalwerkers van Suid-Afrika (Numsa) en Transform RSA het Maandagaand ŉ dringende hofinterdik by die hooggeregshof in Pretoria bekom om Eskom te verhoed om kontrakte met 27 onafhanklike kragprodusente te sluit. Eskom was van plan om vandag dié kontrakte vir hernubare energie te onderteken. Numsa en Transform SA het hulle egter Maandagaand inderhaas tot die hof gewend om ŉ stokkie voor die nasionale kragvoorsiener se planne te steek. “Die hof het bevind dat ons aansoek aan die kriteria van dringendheid voldoen en het daarom die interdik toegestaan. Verder is die minister van energie gedwing om te onderneem om nié die kontrakte te teken nie alvorens die saak tydens ŉ volledige verhoor in die hooggeregshof gefinaliseer is,” het Irvin Jim, Numsa se algemene sekretaris, in ŉ verklaring gesê. “Dít is ŉ oorwinning vir Numsa. Transform RSA het hom by ons aangesluit in hierdie aansoek om die lewensbestaan van duisende werkers en hul families te beskerm.” Numsa meen indien die kontrakte onderteken word, sal dit nadelig wees vir die werkersklas in Mpumalanga en die land as ŉ geheel. “Die ondertekening van die kontrakte beteken Eskom sal minder steenkoolaangedrewe elektrisiteit benodig. Dit sal lei tot die sluiting van steenkoolkragstasies wat ŉ uitwerking op minstens 30 000 werkersklasfamilies sal hê wanneer werksgeleenthede gesny word.” Die vakbond meen ook dat die ondertekening van die kontrak die prys van elektrisiteit aansienlik sal verhoog omdat “onafhanklike kragprodusente meer kos as steenkoolaangedrewe elektrisiteit”. “Die ANC-regering wil duidelik hê die werkersklas en armes moet nog meer ly as wat hulle reeds doen,” het Jim gesê. Die vakbond dring daarop aan om die geleentheid gegun te word om namens sy lede voorleggings aan die Nasionale Energiereguleerder, Eskom en die minister van energie oor die kontrakte te maak. Die saak sal op 27 Maart in die hooggeregshof aangehoor word. Eskom wou nie kommentaar oor die saak lewer nie en het African News Agency na die departement van energie verwys. Woordvoerders vir die departement was nie onmiddellik beskikbaar vir kommentaar nie.